無綫新聞

**無綫新聞**（）係香港電視廣播有限公司（無綫電視）新聞及資訊部製作嘅新聞節目統一品牌。無綫電視新聞部位處電視廣播城新聞及停車場大樓，喺尖沙咀星光行、灣仔電訊大廈、立法會綜合大樓會議廳同埋香港交易所交易大堂都設有直播室或新聞中心，以「無綫新聞，事事關心」作為官方口號（2010年一度改為「有新聞，就有無綫新聞」）。

無綫新聞節目主要以粵語製作，每日喺翡翠台、無綫新聞台、無綫財經·資訊台、明珠台（《手語新聞報道》）播映。英語同普通話製作嘅新聞節目只係喺明珠台播映。

無綫電視新聞部而家最高負責人係袁志偉，現任助理總經理（新聞及資訊）。

最遲2016年開始，有部分人指無綫新聞立場屬於親建制同親中國共產黨嘅新聞媒體，喺處理一啲同香港非建制派有關嘅新聞時，無綫新聞有時會被部分嘅人批評，唔公平咁對待非建制派，反而會畀親中派充足嘅時間解釋佢哋嘅觀點（睇無綫新聞對香港非建制派嘅唔公平對待）。根據2016同2019年香港中文大學傳播與民意調查中心嘅香港新聞傳媒公信力調查，無綫新聞喺香港六間電子傳媒中嘅公信力排名最低。

## 旗下頻道
;現今旗下頻道
*83台：無綫新聞台（2017年—），頻道範籌（24小時新聞、時事短訊節目）

;過往持有頻道
*83台：互動新聞台（2008年-2017年），頻道範籌：（24小時新聞、時事簡訊節目）
*85台：無綫財經 體育 資訊台（2017年—2024年），頻道範籌（財經節目、新聞節目、體育及資訊節目）
*收費頻道：TVB新聞台（2004年-2019年），頻道範籌：（24小時新聞、時事簡訊節目）

## 歷史
無綫電視1967年11月19號首播當日已經有新聞報道節目，最初分為傍晚《七點半新聞》及《最後新聞》（晚上10時30分），1976年11月1號起《七點半新聞》提前一個鐘播出，改名為《六點半新聞報道》，1969年9月1號加入《午間新聞》，而1970年6月1號加入《新聞提要》，早喺1968年11月4號至1970年5月29號，就有早晨清談同新聞節目《報曉雅集》，由新聞部編輯何鉅華主持，直到1976年4月19號至1977年2月26號曾短暫改為《清晨新聞報導》，1981年9月7號再次設立早晨新聞並喺《香港早晨》時段內星期一至星期六播出。1967年新聞報導員主要以男性為主，第一代新聞報導員包括：李大為、劉家傑、朱維德、蕭若元等。直到1978年1月1號，先至出現第一位女新聞報導員葉雅媛。1988年1月4號起，新聞片頭會有當日同埋嗰節新聞重點介紹。1980年1月1號開始喺直接引用非粵語人士發言或訪問時加插電腦字幕，不過早喺1983年1月1號無綫新聞部首次喺《九點半新聞報導》嘅整個新聞節目入面加入字幕，直至《新聞簡報》1993年5月14號播映結束為止。

無綫電視總部同錄影廠喺1988年10月21號搬入去邵氏片場，不過新聞部仍然留守系廣播道舊址，曾經出現「一台兩址」嘅現象，直至1993年4月12號搬入邵氏片場入面新建成嘅「電視廣播大廈」先至結束。

1996年9月2號，新聞部再度引入電腦字幕，同時首次擴展至所有新聞報道節目，不過局限於主播報道時長期配上，到2003年9月21號再搬去將軍澳電視廣播城之後，先再次喺錄製報導加插字幕，並用到而家。

2008年7月13號起，無綫電視所有新聞節目開始用16:9標清格式播放，包括外景採訪、主播棚等片段，但翡翠台模擬版及收費電視嘅無綫新聞台仍以4:3播放。2009年2月2號起，無綫電視大部分新聞節目實景主播棚畫面陸續以高清製作。

2012年6月30號起，互動新聞台亦由標清廣播提升至高清廣播，提供高清新聞走馬燈，同時亦用全新新聞廠景。

2012年8月27號起，官網tvb.com再次整新聞網頁同埋手機程式，提供即時新聞、財經、天氣等資訊同新聞專題。

2012年11月15號起，《天氣報告》先採用高清字幕；2013年1月1號起，翡翠台、高清翡翠台及明珠台各節新聞報道亦提供高清字幕，互動新聞台亦開始為各節新聞報道全面配上字幕。

2013年5月20號起，互動新聞台所有直播同錄播新聞時段、財經節目及部分常規節目陸續以高清製作。7月14號，無綫新聞部完成高清化工程，全部製作（包括虛擬廠景畫面、外景採訪片段及圖像）全面提升至高清。

2014年6月1號起，無綫新聞部主新聞錄影廠佈景換全新廠景，新聞節目亦同時換全新片頭、字幕風格、Namecard（《香港早晨》於6月9號更換片頭）。

2015年1月5號，無綫新聞部推出一小時《晚間新聞》，同日錄影廠佈景作出改動。惟《晚間新聞》於2016年7月11號縮短至25分鐘。12月6號起，香港早晨增設星期日版，但只喺TVB新聞台及互動新聞台播出。

2016年2月22號起，隨住高清翡翠台改名為J5，翡翠台、明珠台同埋J5新聞全面更換新片頭。

2017年3月6號起，翡翠台及明珠台模擬版本播放嘅新聞節目改為以16:9郵箱模式播映，即係畫面上下面會有兩條黑邊出現（除咗交易現場與深港滬通，交易現場與深港滬通仍然採用16:9切邊為4:3模式播映）。8月15號起，隨着互動新聞台及J5分別改名為無綫新聞台及無綫財經台（再喺2018年1月20號改名為無綫財經·資訊台），原屬收費頻道嘅TVB新聞台亦被前者取代，而無綫新聞台嘅新聞全面更換新片頭。

2018年1月1號起，無綫新聞部參考有線新聞及now 新聞，主新聞錄影廠改用電視熒幕背景。7月3號起，無綫新聞部於明珠台增設《手語新聞報道》時段，同無綫新聞台同步播出19:00嘅一節《新聞報道》，用廣東話播出，並由聾人機構「龍耳」提供即時手語傳譯。

2020年3月9號起，因通訊事務管理局撤銷商營電視台播放香港電台節目規定，翡翠台星期一至五播出嘅《六點半新聞報道》延長至50分鐘，翡翠台《新聞提要》、《午間新聞》及《六點半新聞報道》更換新片頭，《晚間新聞》片頭亦有微調。

2020年3月30號起，無綫新聞YouTube頻道開始上傳《無綫7:30 一小時新聞》、《七點半新聞報道》、《新聞透視》、《星期日檔案》嘅完整版影片。

2020年4月13號起，因應《普通話新聞報道》、《普通話天氣報告》、《普通話財經消息》回歸明珠台、《手語新聞報道》及《七點半新聞報道》等部分新聞節目組合成「60分鐘詳盡新聞時段」及星期一至四《晚間新聞》提早至夜晚10點30分播出關係，明珠台嘅所有新聞更換新片頭（《手語新聞報道》除外）。

2020年4月27號起，翡翠台《晚間新聞》劃一每日喺夜晚11點播出，週末嘅播放時間改為晚上11點至11點20分。片頭第二日起再次更改，同其他新聞時段睇齊。

## 主播制度及播報風格
無綫電視各節新聞時段（《晚間新聞》除外）每月都會編定唔同主播更表，而同一節新聞報道喺星期一至五或星期六、日亦有不同嘅主播組合。

翡翠台方面，《六點半新聞報道》用男女雙主播制，《香港早晨》採用雙女或男女主播制，而其餘各節新聞都採用單主播制。《香港早晨》同星期一至五《六點半新聞報道》會有埋體育主播。

明珠台方面，《七點半新聞報道》用男女單主播制，亦唔會有體育主播，《普通話新聞報道》用單主播制，而各節財經新聞主要用單主播制。

無綫新聞台方面，各節新聞主要用單主播制（某啲特定時段嘅《新聞報道》亦會用雙主播制，想知多啲可以去嗰篇文睇）。

2009年2月2號，無綫新聞重點改革星期一至五嘅《晚間新聞》，令到報道風格增加唔少特色，包括罕有地用固定主播制度，加插專題報道同增加內容；而主播更會成日企住、走去電視旁，或者以各種鏡頭角度，運用電視螢幕報導。當有外景直播，外景記者通常會望向側面，而唔係正對鏡頭，增加同與主播之間嘅互動。

由2015年開始，如果當日有重要新聞，需要全節新聞時間報道時，《六點半新聞報道》會跳過片頭嘅新聞提要，直接開始新聞。主播會先喺直播室嘅大電視報導新聞。間中亦會出現片頭仍然有新聞提要，但畫面入去直播室之後，主播仍會先用大電視報導重要新聞嘅情況。而2018年1月1號起畫面會先入直播室，由主播歡迎觀眾睇嗰節新聞，之後先播新聞提要。

## 新聞節目
### 翡翠台新聞時段

### 明珠台新聞時段

### 無綫新聞台新聞時段

### TVB Plus新聞時段

### 無綫翡翠台（澳新時區）新聞時段

## 主題音樂
無綫新聞主題音樂主要可分為2代5個階段，1967年11月19號開台至1974年第一階段為第一代，音樂帶有粵語長片色彩，片頭會出現一個不斷旋轉嘅地球儀。1974年至1983年12月4號為第二階段並進入第二代，主題音樂全面更改為以「NEWS TODAY」為藍本嘅摩斯密碼音頻，呢個階段音樂最為平淡，冇明顯高低起伏，只有「嘟嘟嘟嘟」嘅聲音。1983年12月5號，新聞部將音樂重混成第三階段音樂，變為有明顯高低起伏，亦好有節奏感。第四階段由1990年7月9號開始，新聞部再將主題音樂以更富現代感同高低節奏感嘅形式重新包裝，富有重低音效果。1995年7月9號，香港無綫電視將第四階段嘅現代感重混音樂轉畀即將喺台灣開台嘅TVBS新聞台用，而香港新聞音樂又再作出調整，雖然同第四階段類似，但已經失去重低音效果，音調比較平淡。

原本第四階段主題音樂至今仍然可以喺每日傍晚17:45前後嘅《六點半新聞報道》節目預告片，以及晚上22:30嘅《晚間新聞》預告片（從2020年10月30號起增設）中聽到。而《新聞提要》同《風暴消息》取自主題音樂前段只有嘟嘟聲音樂。

## 片頭變遷

***1967年-1974年**：
:呢個階段新聞片頭只有一個旋轉嘅地球儀。
***1974年-1976年**：
:背景只有靜態花卉畫面，右面由上至下以白字顯示節目名，台徽喺底部中央，新聞開始。
***1976年-1980年**：
:背景只有靜態畫面，藍底配菱形白字節目名，底部顯示主播名同埋台徽，新聞開始。
***1980年-1981年尾**：
:背景為廣播道電視城大樓靜態畫面，然後屏幕下方顯示方框（方框內表示無綫電視出鏡記者、新聞中心繁忙情況等），之後飛入機房靜態畫面，最後飛入節目名，新聞開始。
***1981年尾-1983年初**：
:開場有另一個版本：香港版圖由尖沙咀開始，不斷閃爍及縮放，然後入去向右移動嘅世界地圖，附有台徽嘅節目名向左移入畫面，新聞開始。例如明珠台七點新聞報導，會同時有配音員讀出當日主播名。
***1983年初-1983年12月4號**：
:背景為黑色。先出現採訪車，後飛入車頂上面衛星接收器，然後衛星接收器圓形部分就變成地球，最後出現節目名，新聞開始。由呢個版本開始，中、英文新聞開場佈局開始統一。
***1983年12月5號-1985年**：
:先係香港街景，當出現採訪攝像機時，畫面變為三視窗（背景為黑色，三視窗內顯示無綫電視嘅出鏡記者、新聞中心繁忙情況等），之後三視窗入去機房監視器畫面中，出現電波變成節目名，新聞開始。
***1985年12月2號-1987年3月6號**：
:背景係綠色。先出現節目名，之後首個節目名喺3D動畫繪製成樓群中，從灣仔上空飛至尖沙嘴登岸後沿彌敦道向北穿梭，之後節目名化為四個視窗（視窗入面顯示無綫電視出鏡記者、新聞中心繁忙情況等），四個視窗飛入3D動畫繪製成廣播道大樓，之後飛入編輯辦公室為背景節目名，新聞開始。
***1987年3月7號-1988年1月3號**：
:背景係藍色。先由18條長方形構成世界地圖，隨後變為香港版圖，並有一個人造衛星飛過，然後顯示無綫電視嘅出鏡記者、新聞事件畫面景像等，之後飛入寫有「無綫新聞，事事關心」字樣嘅深藍色背景並出現長方框嘅節目名，新聞開始。這亦係無綫新聞首次採用電腦字幕。1985年之前，TVB曾先後以手寫、「執字粒」及黑體字幕；1983年至1986年，TVB採用較扁平倚天中文系統字幕；1987年無綫新聞同勁歌金曲率先用電腦字幕，其他節目喺1987年3月改用電腦字幕；至於TVB其他節目熒幕蓋字，到1988年先開始改用電腦字幕。
***1988年1月4號-1990年7月8號**：
:同1987年開場相似，但人造衛星飛過之後，就飛入寫有「無綫新聞，事事關心」字樣嘅深藍色背景，首次於片頭以宋體字顯示日期並提要新聞（如：「一九八八年四月五日」），最後出現節目名，新聞開始。1990年1月起，日期及新聞提要畫面顯示被微調：深藍色背景改為由人造衛星左側移出，日期及新聞提要嘅金黃色外框顏色更加鮮豔，最後節目名由中間向兩側展開，新聞開始。
***1990年7月9號-1991年10月6號**：
:背景係寶藍色。先升起地球，然後地球邊有幾個白色圓點，圓點喺香港所在位置聚合後地球打開，出現13條紫色長方形感光元件並逐條旋轉，然後香港版圖圖案投射至元件上，發出射線，射入攝像機，從攝像機進入金啡色背景（寫有向上升嘅「無綫新聞」、「事事關心」），左右兩個顯示有日期的影像迅即合二為一（由1991年起改為較高身嘅宋體字）並提要新聞，最後節目名從前後合二為一，新聞開始。
***1991年10月7號-1993年4月11號**：
:背景係灰藍色。先由電腦主機板路線開始，由處理器插座、記憶體槽、顯示卡槽及南橋爬出紅點，紅點喺北橋聚合成一道激光，射入顯示有香港版圖嘅衛星電視接收器，上下兩個顯示有日期嘅影像迅即合二為一並提要新聞，之後飛入印有台徽「宇宙背景探測者」人造衛星，背景翻面顯示世界版圖及節目名（1991-92年為衛星拉出整個節目名，1992年1月起改為衛星逐字輾出節目名），新聞開始；節目名使用字體喺1992年1月中有改革，而日期亦改為較扁平宋體字標示（1993年2月起，日期再改用黑體字）。呢個版本亦係新聞部喺廣播道時代嘅最後一個開場。

***1993年4月12號-1994年5月1號**：
:背景係金黃色。先由一個沙漏開始（沙漏有地球圖案），然後到沙漏頂端，頂部變成旋轉圓環，呢個時候畫面中間出現方框，顯示日期（如：「一九九三年五月十日」，而日期背景由大小同方向不一嘅「無綫新聞」字樣密鋪；早期曾一度恢復1992年樣式嘅宋體字，但喺唔夠一個月後改用比例呈正方形嘅黑體字）及新聞提要片段，提要後圓環變成渾天儀飛出，節目名由文字亦跟隨渾天儀逐字旋轉，背景係香港夜景（有的似電腦芯片路線射線），片頭擦出，新聞開始。喺1993年亦轉畀當時開台嘅台灣子公司TVBS嘅《無綫晚間新聞》使用。1993年9月，渾天儀飛出嘅效果有微調。1994年，香港無綫電視正式採用黑白實時台徽，片段亦被微調。除《普通話新聞》字體呈長方形同無圓角外，所有節目名字體比例呈方形，有圓角。呢個版本開場隨住新聞部搬入清水灣而啟用。

***1994年5月2號-1995年3月4號**：
:背景係藍色，飛入四個三角形，顯示方框，後面出來一個地球同一個風向標，並出現好多張圖片（如新聞採訪、電腦辦公等），之後用擦入嘅橙色長方形將背景轉入橙色（寫有「無綫新聞」、「事事關心」），顯示日期（如：「一九九四年五月六日」），又用擦入嘅橙色長方形將背景轉入新聞提要片段，新聞提要片段的背景仲會有變化，最後用擦入嘅橙色長方形將背景轉入藍色背景（背景為中環一帶日景，由大會堂前採訪車急速縮放；中央圖片係大會堂前方嘅採訪隊（早期版本），或正在急速縮放嘅機房螢幕，正直播《六點半新聞報道》（後期版本）），顯示節目名，最後節目名飛出，新聞開始。同年開始，無綫新聞部更改字幕系統，改用黃白色黑體字幕同埋明體字幕。新聞主持同標題就用黃白色黑體，新聞片段人物口述字幕用明體。

***1995年3月5號-1997年12月13號**：
:背景係胭脂紅色。先出現兩個分別帶有世界及亞洲版圖圖案嘅橙色圓環連香港版圖中軸，然後射入一排二進制數字「10101010……」，再彈出幾個方形（第一個為「無綫新聞，事事關心」（翡翠台）或「」（明珠台），之後係無綫新聞相關片段），圓環化為衛星電視接收器，顯示日期（如「一九九七年一月七日」），由一個衛星電視接收器擦入每條新聞嘅提要片段，最後擦出由世界、亞洲地圖及香港版圖組成、造型同特區區徽相似（但無邊框）嘅圓環，出現節目名，名稱字體向上飛出後開始新聞。
***1997年12月14號-2000年2月26號**：
:背景係灰綠色，背景有「NEWS」、「新聞」等字樣。先出現「NEWS」，然後飛出彩球，屏幕四角先後顯示「無綫新聞」、「事事關心」等字樣，聚集喺中間嘅「NEWS」同突然出現嘅帶有「新聞」嘅方形聚埋一齊，然後向右上角飛出。背景變為藍黑色，中間係紫白色地球，彩球射出，顯示日期阿拉伯數字表示（如「1999年9月16日」）同新聞提要片段，然後出現節目名，最後紫白色球體破開，新聞開始。
***2000年2月27號-2003年9月20號**：
:背景係藍色。先出現攝像機鏡頭，然後出現人造衛星及地球。接下來顯示日期並提要新聞，最後顯示藍色地球並顯示節目名，背景圖案撕開後，新聞開始。呢個版本隨著新聞部遷出清水灣而停用。
***2003年9月21號-2006年10月13號**：
:無綫新聞搬到將軍澳電視城以及全面數碼化後首個片頭。背景係紫色至藍綠色。先出現零散各大陸地圖，經過3D轉動後形成地球，然後有藍、綠、紅三色圓點轉來轉去，屏幕下方出現無綫電視記者相片，然後球旋轉顯示日期及新聞提要，最後字體旋轉顯示節目名，新聞開始。同年無綫新聞部更改字幕系統，統一改用華康中黑體。
***2006年10月14號-2008年7月12號**：
:背景係藍色。多圈環狀帶旋轉出現藍色香港版圖畫面，藍光覆蓋整個換面後，一光束將記著畫面投射喺畫面兩側，有線上光柱喺中央出現日期及新聞提要。畫面最後顯示香港出名建築，箭頭狀線條帶出顯示節目名字樣，中間鏤空顯示演播室，新聞開始。
***2008年7月13號-2009年2月1號**：
:背景係藍色至金黃色。左上方顯示TVB NEWS字樣電子顯示屏，右面係多條零碎嘅金屬帶狀物，拉遠景後，中間出現一道藍光，前面寫著TVB NEWS，多個金屬圈包住形成電線狀物體，導線環繞地球轉動。錄影帶式日期及新聞提要出現。最後顯示節目名，中間橫向撕開畫面，新聞開始。呢個係無綫新聞首個以16:9製作嘅新聞開頭。
***2008年奧運特別版**（8月8號至8月24號）：
:背景係紅色至金黃色。畫面左上方顯示北京奧運各種運動圖樣電子顯示，右面係多條零碎嘅金屬帶狀物，拉遠景後，中間顯示一道金光，前方寫住TVB NEWS，多個帶有祥雲圖案金屬圈形成電線狀物體，其他同上。
***2009年2月2號-2月6號**（第一版）：
:背景係藍色至金黃色。有跳動嘅金黃色數字符號起拉開遠鏡，跳動數據組成半透明地球狀，前方顯示TVB NEWS字樣，從地球射出紅、綠、黃三色光線，由光線帶出日期及新聞提要。最後顯示節目名，斜線撕開畫面，新聞開始。
***2009年2月7號-2013年7月13號**（第二版）：
:除咗背景為紫色至紫紅色外，其他同上。
***2013年7月14號-2014年5月31號**（第三版）：
:大致同2009年版相同，只係背景為紅色至藍色，新聞提要之間以圓環過渡。新聞音樂呢個時候開始無間斷播放直至新聞開始。
***2014年6月1號-6月14號**（第一版）：
:背景係白色，先出現紅色圓環，飛入大量數字式時間、地球同埋TVB NEWS字樣，然後浮現同無綫新聞相關嘅片段，由紅色線條擦出日期及新聞提要。最後顯示轉動嘅地球同埋節目名，畫面拉開進入演播室，新聞開始。
***2014年6月15號-2016年2月21號**（第二版）：
:動畫同上一版本相同，顏色由紅色同藍色改為橙色、淺藍色同灰綠色。
***2016年2月22號-2020年3月8號**：(第三版）
:背景係白色，然後出現轉動嘅地球（上面有三角狀網格），浮現TVB NEWS字樣同無綫新聞相關片段，由橙色橫條擦出日期及新聞提要。最後浮現節目名，畫面拉開進入演播室，新聞開始。
*（自2015年開始，如果當日有重要新聞，需要全節新聞時間報道時，節目會跳過片頭嘅新聞提要，直接開始新聞。主播會先喺直播室大電視報道重要新聞。間中亦會出現片頭仍然有新聞提要，但畫面入直播室後主播仍然會先用大電視報道重要新聞嘅情況。由2016年2月22號及2018年1月1號起至今，以普通話/廣東話為播放語言新聞報道再度由原來節目會跳過片頭新聞提要，直接開始新聞。主播會先用直播室嘅大電視報道重要新聞，改為主播座主播室上報道相關新聞片段，先至開始新聞。正常情況下，呢個安排唔適用於英文新聞環節）
***2020年3月9號至今（2014至今系列片頭第四版)**大致同2016年上一版片頭大致相同，只係日期框背景色改為深藍色及節目名由原來一直沿用嘅一直排顯示，改為斜排顯示，節目名背景色係大量透明色同埋少量深藍色。

## 新聞專題節目
除一般新聞報道外，新聞及資訊部嘅專題節目科（前公共事務科）亦製作一啲社會問題嘅分析調查，同埋新聞故事，當中包括翡翠台播放嘅《新聞透視》、《星期日檔案》、《財經透視》以及明珠台播放嘅《明珠雜誌》（）、《清心直説》（）。

《新聞透視》集中以目前社會最關注嘅新聞去做專題分析，而《星期日檔案》同《明珠雜誌》用紀錄片模式，每一集提出同探討大眾未有注視嘅社會問題。

另外，專題節目科亦不時製作一啲特備新聞節目，例如：《六十年忘不了》、《終戰五十年》、《邵逸夫獎》等，亦會系一些重大事件發生之後推出特備節目，包括：《趙紫陽逝世》、《董建華請辭》、《世貿在香港》及《泰國兵變》等。

而財經科亦會製作一啲財經分析節目，主要節目係《財經透視》及《金錢面面觀》（Money Matters）。節目緊貼大市，回顧每星期港股走勢，並請嚟專家分析未來一星期大市去向，為股資者掌握先機。每星期亦會有不同主題，探討果·類活動／行業同經濟之間嘅關係。例如2006年製作嘅《細說天空系列》，就一連三集解構航空業同經濟嘅關係；而2006年10月至11月播出嘅《國企高峰會》系列（Spotlights on H-Shares），就由價值投資角度分析香港上市嘅國企股。自從財經 體育 資訊台啟播後，財經組仲製作咗唔少財經專題節目，喺星期一至五播放，題材包括樓市、投資、理財、科技、職場、醫療同海外升學資訊等，亦有大量由新聞及資訊部剪輯嘅外購節目。

而因應公司節省資源，體育科喺2018年7月正式成立，取代原有獨立部門，除咗做體育新聞報導，亦負責大型賽事轉播及定期體育資訊發佈。

## 海外傳送及合作
無綫新聞亦另外製作兩節海外版新聞報道傳送至加拿大新時代電視新聞，下列時間播出。
*海外版《午間新聞》喺加拿大播放兩次，於上晝7:30及上晝7:45播放。
*海外版《六點半新聞報道》，喺加拿大播放3次，於早上8點、9點以及中午12點播放。
*海外版《午間新聞》喺澳洲播放1次，於澳東時間中午12:00播放。

無綫新聞亦為無綫衛星台另外製作新聞報道，亦同兩岸唔同電視台合作，令到無字幕嘅新聞片段來播放，台灣為TVBS（有時記者亦會為TVBS嘅部份報導擔任特派採訪），大陸方面同中國中央電視台合作。

國泰航空公司航班電視節目中，亦包含約15分鐘《無綫新聞》，每日更新。除開場外，節目大致從《六點半新聞報道》剪輯，內容只有香港同中國新聞。除咗馬來西亞Astro華麗台同翡翠台之外，其他節目無法喺大馬播放。

翡翠台播出嘅《澳新新聞》，由澳洲七號台新聞或者澳洲廣播公司新聞片段中剪輯，由TVB新聞台主播主持，由國際組編輯撰稿讀出。節目中亦包括其它國際新聞。每日播3次，於澳東時間晚上7:30、11:35以及上午9:00播放（晚上11:35只限星期二至六）。其中要點，呢個節目有一部份嘅譯名係用香港通用譯名，並非澳洲華人通用譯名；亦有一部份係喺呢種情況之外，好似其中一位澳洲總理艾巴尼斯，澳新新聞節目用「艾巴尼斯」，而香港新聞就用「阿爾巴內塞」。
*海外版《新聞報道》喺澳洲播放1次，於翌日早上6:10於SBS Viceland播放（SBS一方稱之為《香港新聞》），約20分鐘，當中未包括外國通訊社片段。如果篇幅過短，會一齊播放《財經新聞》同《天氣報告》。

## 爭議

### 對香港非建制派嘅唔公平對待

### 喺抗日節目用錯五星紅旗
2015年8月，正值中國抵抗日本戰爭勝利嘅70周年紀念，無綫電視節目星期日檔案度播出嘅《抗戰印記七十年》系列嘅其中一集，喺提及1938年嘅“台兒莊戰役”同埋“武漢會戰”嘅作戰情况果陣，代表中國軍隊嘅圖像就出現左中共嘅國旗，即係五星红旗（而果陣中共仲未立國），而唔係果陣中華民國嘅“青天白日滿地紅旗”。

### 錯誤顯示K3至小三復課安排
2020年5月18號早晨11时許，無綫新聞台直播立法會內會主席選舉衝突期間，左上角資訊窗被發現錯誤顯示幼稚園K3至小三今學年不復課，其後無綫新聞部承認因技術故障而出錯，並澄清幼稚園K3至小三應為6月15號復課。

## 逸事
2008年3月27號朝早播出《香港早晨》期間，記者彭國柱現場報道龍鼓水道撞船意外時，因訊號不穩，鏡頭轉返直播室，不慎播出財經主播龔偉怡食餅乾嘅畫面，成為網民話題。

2014年2月21號，林小珍同鄭萃雯負責《香港早晨》報道新聞，林喺與鄭打招呼時誤將鄭講成盤翠瑩，喺即時道歉更正後亦一邊報道天氣、一邊忍笑。

2016年12月27號晚，記者楊家駿喺尖沙咀海傍現場報道天氣情況時，將「最高氣溫」讀成「醉雞氣溫」，之後可能唔記得台詞而成日「食螺絲」，期間仲拎出手機偷睇「貓紙」。而直播完結前，仲聽到幕後人員大笑聲。

2017年1月8號，主播駱文捷報道一宗國際新聞時，唔小心將墨西哥城市瓜達拉哈拉誤讀成疑似粗口。

無綫新聞歷年來有多個記者離職後，加入香港警隊、廉政、申訴專員公署，以及其他紀律部隊，包括劉肇邦、柯程欣、周詩泓、鄔凱寧、譚潔琳、余奕彤、鄒昊亨、梁鈺婷。

## 歷任高層
;助理總經理
*1967年-1970年 新聞直接由總經理管理
*1994年-2004年：黃應士（前無綫新聞助理總經理／總監，已退休）
*2004年-2016年：空缺
*2016年至今：袁志偉

;總監
*1967年-1975年：何掌邦
*1977年-1978年：黃應士
*1979年-1980年：梁天偉
*1980年-1991年：黃應士
*1991年-1994年︰鄧惠鈞
*1995年-1999年︰梁家榮
*2000年-2004年︰羅燦
*2004年-2011年︰空缺
*2011年-2016年：袁志偉
*2020年至今：黃淑明

;副總監
*2009年-2010年：袁志偉（升職）
*2010年-2014年：空缺
*2014年-2020年：黃淑明（升職）
*2016年-2020年：許方輝（港聞組總採訪主任）
*2016年-2020年：陳志嘉（財經組總採訪主任兼節目監制）
*2020年至今：陳玉儀（港聞組總採訪主任）

;助理總監
*2004年-2008年：袁志偉
*2008年-2010年：空缺
*2010年-2014年：陳志嘉（財經組總採訪主任兼節目監制，升職）
*2014年-2016年：許方輝（港聞組總採訪主任，升職）
（2016年起撤銷此職位由副總監兼任）

## 新聞部員工

## 參考